DA Den Europæiske Unions Tidende CE 88/396

(2004/C 88 E/0402)

SKRIFTLIG FORESPØRGSEL P-2262/03

af Mario Mastella (PPE-DE) til Kommissionen

(1. juli 2003)

Om: Alvorlig politisk, social og økonomisk krise i Venezuela

— Den politiske krise i Venezuela er ved at føre landet ud i en meget alvorlig økonomisk og social krise. Ud over to måneders generalstrejke har importen i over 130 dage været blokeret, selv om landet importerer alle former for konsumvarer, og regeringen har indført vekselkurskontrol som et politisk våben for at straffe alle dem, der har deltaget i den ovennævnte strejke.

— Tusindvis af virksomheder er lukkede og har bragt arbejdsløsheden op på 26 %, hvortil kommer 56 % sort arbejde.

— Efter den 19. august 2003 vil det på grundlag af forfatningen og den aftale, der er indgået mellem regeringen og Coordinadora Democratica (demokratisk koordinationsorgan) være muligt at foretage en folkeafstemning om tilbagekaldelse af præsidentens mandat med OSA som mellemled, selv om regeringen på alle måder forsøger at forsinke og ulovliggøre den.

— Som optakt til folkeafstemningen er regeringen i færd med at indrømme statsborgerskab til cubanere, kinesere og colombianere.

— I Venezuela bor der mange millioner europæiske statsborgere og efterkommere af disse, som er beskæftiget i små og mellemstore virksomheder, der er ved gå til grunde som følge af de økonomiske foranstaltninger, og sikkerheden er i fare på grund af den tiltagende voldelighed, der har ført til, at 50 personer er omkommet i forbindelse med demonstrationer, mens der dagligt sker 25 drab som følge af de kaotiske tilstande og en manglende indsats fra statens side.

Kan Kommissionen oplyse følgende:

1. Hvilke foranstaltninger agter den at iværksætte for at beskytte de europæiske borgere i Venezuela og forebygge en eventuel bølge af tilbagevendende udvandrere?

2. Agter den på nogen måde at imødegå de forfatningsstridige foranstaltninger og krænkelser af menneskerettighederne, som den nuværende venezuelanske regering anklages for?

3. Påtænker Den Europæiske Union at udsende eventuelle internationale observatører for at sikre, at folkeafstemningen afvikles korrekt og afspejler det venezuelanske folks mening?

Svar afgivet på Kommissionens vegne af Christopher Patten

(30. juli 2003)

Kommissionen følger nøje den politiske situation i Venezuela. EU har fuldt ud støttet trepartsgruppen, der består af Organisationen af Amerikanske Stater (OAS), FN's udviklingsprogram (UNDP) og Carter-centret, og den såkaldte »Group of Friends« i deres forsøg på at fremme den nationale dialog. I flere erklæringer har EU understreget behovet for en fredelig løsning på krisen, der er i overensstemmelse med forfatningen og godkendes af vælgerne. I den seneste erklæring fra den 5. juni 2003 udtrykte EU tilfredshed med, at den venezuelanske regering og opposition underskrev en politisk aftale den 29. maj 2003, og opfordrede samtlige parter til straks at gå i gang med den nødvendige opfølgning for at gennemføre aftalen. Det blev også fremhævet, at EU er klar til at bistå med gennemførelsen af aftalen, hvilket bl.a. omfatter støtte til en valgløsning, en kulegravning af begivenhederne i april 2002 og en afvæbning af civilbefolkningen.

I den forbindelse har Kommissionen underskrevet et projekt, der skal bistå OAS i dets forsøg på at gennemføre aftalen. Projektet har et budget på 600 000 EUR.

Hvis der bliver afholdt en folkeafstemning, vil Kommissionen overveje en eventuel valgobservation. Den definitive beslutning om at udsende valgobservatører vil blive truffet, når der modtages en anmodning fra Venezuelas myndigheder, som kan gøre det muligt at sende en undersøgelsesdelegation af sted for at vurdere, om en EU-valgobservation vil være tilrådelig, nyttig og gennemførlig.

EU har ikke taget særlige skridt til at beskytte EU-borgere i Venezuela. De vil normalt kunne regne med beskyttelse og støtte fra deres oprindelsesland.